[pic] | AZ EURÓPAI KÖZÖSSÉGEK BIZOTTSÁGA |

Brüsszel, 5.2.2007

SEC(2007) 148 végleges

.

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az EMOGA Garanciarészlegének kiadásairól Korai előrejelző rendszer 11–12/2006. sz.

TARTALOMJEGYZÉK

1. AZ ELőIRÁNYZATOK ELőZETES FELHASZNÁLÁSA 2

2. MEGJEGYZÉSEK A 2006. ÉVI KÖLTSÉGVETÉS VÉGREHAJTÁSÁRÓL 2

3. KÖVETKEZTETÉSEK 2

Az előirányzatok előzetes felhasználása

A költségvetés 1. fejezete alá tartozó előirányzatok felvétele 49 821,6 millió EUR, vagyis az eredeti előirányzatok 97,6 %-a. Ez a nettó összeg, amely nem tartalmazza az EMOGA Garanciarészlege számláinak elszámolása keretében visszautalt összegeket, sem a költségvetési év során előírt előlegek felfüggesztése és csökkentése révén befolyt összegeket.

Az eredeti költségvetési előirányzatokhoz képest az előzetes végrehajtás – amely a 2005. október 16-tól 2006. október 15-ig terjedő időszakra vonatkozóan a csatolt táblázatban szerepel – azt mutatja, hogy az előirányzatok egy részét nem használták fel; ez a rész hozzávetőlegesen – 1 229,1 millió EUR-t tesz ki, a következő bontás szerint:

- az 1a. alfejezet tekintetében – 1104,7 millió EUR, és

- az 1b. alfejezet tekintetében – 124,4 millió EUR.

Megjegyzések a 2006. évi költségvetés végrehajtásáról

A költségvetés előzetes végrehajtását számos tényező befolyásolja, amelyek a leglényegesebb jogcímcsoportok és jogcímek tekintetében az alábbiak szerint foglalhatók össze:

(Megjegyzés: Zárójelben jelezzük a túl- (+) vagy alul- (-) költekezés mértékét.)

Monetáris tényezők

A dollár/euro árfolyam

Az említett időszakban felmerült kiadások figyelembe veszik a dollár/euro árfolyam alakulását. A mezőgazdasági termékek, különösen a gabonafélék és a cukor tekintetében az export-visszatérítések nagy része, valamint néhány belső támogatás, mint például a gyapottámogatás esetében a kiadásokat az euro/dollár árfolyam befolyásolja.

A 2040/2000/EK tanácsi rendelet 8. cikkének (1) bekezdésével összhangban a költségvetési hatóság által elfogadott költségvetést a 2005. július–szeptemberi átlagos 1 EUR = 1,22 $ paritási arány alapján készítették. Megjegyzendő, hogy a 2005. augusztus 1-jétől 2006. július 31-ig terjedő időszak tekintetében az átlagos paritási arány megközelítőleg 1 EUR = 1,22 $ volt, vagyis azonos a 2006. évi költségvetés elkészítése során figyelembe vett aránnyal.

Az 1a. alfejezethez – KAP-kiadások (a vidékfejlesztés kivételével) – kapcsolódó egyéb tényezők

Az 1a. alfejezet költségvetési előirányzatai tekintetében a piaci intézkedések és a közvetlen támogatások terén is alulköltekezés történt:

- az alulköltekezés a piaci intézkedések esetében – 440,4 millió EUR volt. A különböző piacok között azonban nem volt egységes a végrehajtás. A költségvetési előirányzatok kihasználatlanok maradtak a gabona, az I. mellékletben nem szereplő termékekre vonatkozó visszatérítések, a textilipari növények, a gyümölcsök és zöldségek, a marha-, borjú- és sertéshús, a tojás és a baromfi piaci ágazataiban, míg túlköltekezés történt a cukor-, valamint a tej- és tejtermékpiaci ágazatokban;

- a közvetlen támogatások tekintetében megállapított alulköltekezés– 765,7 millió EUR volt, és e terület összes támogatási rendszerét magában foglalta;

- végül, a számlaelszámolás korrekcióinak eredménye megközelítőleg 139,0 millió euróval alacsonyabb volt a 2006. évi költségvetésben fenntartott összegnél, így ugyanazon összegű további kiadásokhoz vezetett.

Agrárpiaci intervenciók (– 440,4 millió EUR)

Gabona (− 137,2 millió EUR)

Ez az alulköltekezés főként a tagállamok részéről a lágy búza és az árpa exportjára nyújtott alacsonyabb mértékű átlagos export-visszatérítésekből eredően felmerült alacsonyabb kiadásoknak és a 2006. évi költségvetésben fenntartott mennyiségekhez és arányokhoz képest alacsonyabb teljes exportált mennyiségeknek volt köszönhető. Ezenfelül a tárolt gabonafélék értékesítéséből kapott megnövekedett bevételek a 2006. évi költségvetésben fenntartott előfeltevéshez képest alacsonyabb intervenciós raktározási kiadásokat eredményeztek.

Az I. mellékletben fel nem sorolt termékekre vonatkozó visszatérítések(– 140,9 millió EUR)

Az export-visszatérítések mértékének általános csökkenése és az exportált feldolgozott mezőgazdasági termékek kisebb mennyisége révén a tagállamok alacsonyabb visszatérítéseket fizettek ki, ami így ezen intézkedés vonatkozásában a 2006. évi költségvetési előirányzat kihasználatlanságához vezetett.

Cukor (144,7 millió EUR)

Ez a túlköltekezés főként annak a ténynek köszönhető, hogy a szabad piaci cukor exportált mennyiségei, amelyekre export-visszatérítést nyújtottak, sokkal magasabbak voltak, mint a 2006. évi költségvetésben fenntartott mennyiségek, amelyek esetében azt feltételezték, hogy a 2005/06-os hozzávetőlegesen 1,74 mt cukorexportból 1,0 mt mennyiséget intervenciós készletekből exportálnak.

Textilnövények (–33,9 millió EUR)

A gyapot világpiaci árának növekedése a gyapottámogatás csökkentéséhez, ez pedig a tagállamoknál felmerülő kiadások csökkenéséhez vezetett, így ezen intézkedésre vonatkozóan a 2006. évi költségvetési előirányzatok esetében alulköltekezés történt.

Gyümölcs- és zöldségfélék (–172,4 millió EUR)

A 2006. évi költségvetésben fenntartott előfeltevéshez képest ez az alulköltekezés a tagállamoknál felmerült alacsonyabb kiadásoknak köszönhető, főként mivel a feldolgozóüzemekbe kevesebb paradicsommennyiség érkezett és ennek megfelelő volt a kifizetett támogatás is, valamint mivel a tagállamok alacsonyabb kifizetésekkel járultak hozzá a termelői szervezetek működési alapjaihoz.

Tej és tejtermékek (151,6 millió EUR)

A Tanács elfogadta a tagállamok által fizetett tejilleték ütemezésének módosítására vonatkozó bizottsági javaslatot. Ezért a 2005/06-os kontingensévre vonatkozó illetéket a 2007-es költségvetési év folyamán fizetik be, és nem a 2006-os költségvetési év folyamán, mint ahogyan azt a 2006. évi költségvetés elfogadásakor feltételezték. A tejilleték beszedése bevételt jelent a költségvetésben, és csökkenti a tejágazat vonatkozó kiadásait. Ezért az ütemezés megváltoztatásának a hatása az lesz, hogy 2006-ban nem szednek be tejilletéket, és ennek következtében a tejhez és a tejtermékekhez kapcsolódó megfelelő kiadások emelkedni fognak, ami az erre az ágazatra vonatkozó költségvetési előirányzatok megfigyelt túllépését eredményezi.

Marha- és borjúhús (−135,1 millió EUR)

A 2006. évi költségvetésben fenntartott előfeltevéshez képest ez az alulköltekezés a tagállamoknál felmerült alacsonyabb kiadásoknak köszönhető, főként mivel kisebb volt mind az exportált friss hús, mind az élőállat mennyisége, valamint mivel az ezekre az exportokra nyújtott átlagos export-visszatérítés mértéke alacsonyabb volt. Ezenfelül a tagállamoknál a kivételes támogatási intézkedések függő egyenlegeinek kifizetése miatt felmerült kiadások alacsonyabbak voltak a 2006. évi költségvetésben fenntartott becsléseknél.

Sertéshús, tojás és baromfi (–62,9 millió EUR)

A 2006. évi költségvetésben fenntartott előfeltevéshez képest ez az alulköltekezés a tagállamoknál az export visszatérítések vonatkozásában felmerült alacsonyabb kiadásoknak köszönhető, egyrészt a friss és fagyasztott sertéshúsra fizetett export-visszatérítések megszüntetése, másrészt az exportált baromfi jóval alacsonyabb mennyiségei miatt.

Közvetlen támogatások (– 765,7 millió EUR)

A termeléstől elválasztott közvetlen támogatások terén az alulköltekezés– 427,5 millió EUR volt, és főként az egységes támogatási rendszer végrehajtását érintette egyes tagállamokban. Ezek a tagállamok ezt az alulköltekezést a tagállamok illetékes szolgálatai által biztosított jogok számával egyet nem értő kedvezményezettek nagyszámú közigazgatási jogorvoslati kérelmével indokolták, vagy a támogatások folyósításával kapcsolatos adminisztratív nehézségekkel. Végül néhány tagállam jelezte, hogy sok kisebb kedvezményezett lemondott a támogatások kifizetése iránti igényéről ha a vonatkozó összegek csekélyek, ami szintén hozzájárult a költségvetési előirányzatok alacsony fokú felhasználásához.

Egyéb közvetlen támogatások tekintetében az alulköltekezés – 280,4 millió EUR volt, és főként az alábbi támogatási rendszerekre koncentrálódott:

- a tagállamok által kifizetett dohánytámogatás alacsonyabb volt, mivel a 2006. évi költségvetésben fenntartott mennyiséghez képest kevesebb mennyiségű dohányt termeltek;

- a banán kompenzációs támogatása alacsonyabb volt a kedvező piaci feltételek miatt.

Mezőgazdasági kiadások pénzügyi ellenőrzése (139,0 millió EUR)

A számlaelszámolási határozatokban megállapítottkorrekciókkal visszanyert összegek megközelítőleg –261,0 millió eurót tettek ki. Ezek az összegek költségvetési bevételt jelentenek, és csökkentik az átfogó költségvetési kiadásokat. A ténylegesen begyűjtött összeg, amely a 2006. évi költségvetésben a számlaelszámolási korrekciókra fenntartott –400,0 millió eurós összegtől eltér, az előirányzatok kihasználatlanságához vezetett. Ez az alulköltekezés lényegében az EMOGA Garanciarészlege kiadásainak 139,0 millió euróval történő megemelkedéséhez vezet.

Az 1b. alfejezethez – Vidékfejlesztés – kapcsolódó egyéb tényezők (– 124,4 millió EUR)

A 2006. évi, vidékfejlesztésre (EU–15) és az EU-10 tagállamokat érintő átmeneti eszközre vonatkozó kötelezettségvállalási előirányzatokat ezen alfejezet tekintetében a felső határértéken állapították meg.

A differenciált előirányzatokon alapuló átmeneti eszköz tekintetében a 2006. évi költségvetésben előirányzott összes kötelezettség teljesült.

A jelenlegi alulköltekezés az EMOGA-Garancirészlegének az EU-15-re vonatkozó vidékfejlesztési kötelezettségvállalási előirányzatait foglalja magában, és egyes vidékfejlesztési programok alulköltekezéséből ered, főként két tagállamban.

KÖVETKEZTETÉSEK

Az 1a. alfejezet tekintetében fent részletezett –1 104,7 millió eurós alulköltekezés fényében a Bizottság a 6/2006. számú költségvetés-módosításban javasolta a költségvetési hatóságnak az EMOGA Garanciarészlegének ezen alfejezetére vonatkozó előirányzatok 860,0 millió euróval való csökkentését. A szóban forgó költségvetés-módosítást az Európai Parlament 2006. decemberi plenáris ülése során fogadták el, így az EMOGA Garanciarészlegére vonatkozóan (1. fejezet) a 2006. évi költségvetésben a végleges kötelezettségvállalási előirányzatok az eredeti 51 050,7 millió eurós szintről 50 190,7 millió euróra csökkentek.

MELLÉKLET

[pic]